മാരിറ്റല് റേപ്പ് കുറ്റകൃത്യമോ? ബലാത്സംഗം ഒരു സാധാരണ കുറ്റകൃത്യമല്ല, അതൊരു അധികാര പ്രയോഗം കൂടിയാണ്. എന്നാല് ഭാര്യയ്ക്ക് മേല് ഭര്ത്താവ് ഈ അധികാരം കാണിച്ചാല് എങ്ങനെയാണ് കുറ്റകൃത്യമല്ലാതാകുക. ഒന്നിച്ചു താമസിക്കുന്ന ഭാര്യയെ അവരുടെ സമ്മതമില്ലാതെ, കീഴ്പ്പെടുത്തി ലൈംഗിക അതിക്രമം കാണിച്ചാല് ഇന്ത്യന് ശിക്ഷാ നിയമ പ്രകാരം കുറ്റകൃതമല്ല. 2013ല് Marital Rape കുറ്റകൃത്യം ആക്കണമെന്നു ജസ്റ്റിസ് വര്മ്മ കമ്മീഷന് ശുപാര്ശ ചെയ്തിരുന്നതാണ്. എന്നാല് ഇതുവരെയും അത് നടപ്പായിട്ടില്ല. ദേശീയ കുടുംബാരോഗ്യ സര്വേ പ്രകാരം 7 ശതമാനം സ്ത്രീകള് തങ്ങള്ക്ക് താല്പര്യമില്ലാത്തപ്പോള് നിര്ബന്ധിതമായി പങ്കാളിയുമായി ശാരീരിക ബന്ധം പുലര്ത്തേണ്ടി വരുന്നവരാണ്. ഇവിടെയാണ് ഹൈക്കോടതിയുടെ ഇടപെടല് ശ്രദ്ധേയമാകുന്നത്.ഭര്തൃ ബലാത്സംഗമെന്നത് കോടതികള്ക്ക് പോലും എളുപ്പം നിര്വചിക്കാനാവാത്ത വിഷയമാണ്. ഭര്തൃ ബലാത്സംഗത്തിനിരയായ സ്ത്രീയുടെ അവസ്ഥയില് സഹതാപമുണ്ടെന്നാണ് ഹൈക്കോടതി പോലും പറഞ്ഞത്. ഭര്തൃ ബലാത്സംഗമെന്നത് വിവാഹമോചനത്തിന് കാരണമാണെന്ന് ഹൈക്കോടതി വ്യക്തമാക്കി. കോഴിക്കോട് സ്വദേശികളുടെ വിവാഹമോചന ഹരജിയാണ് കോടതിയുടെ മുന്പിലെത്തിയത്. കുടുംബ കോടതി ദമ്ബതികള്ക്ക് വിവാഹമോചനം അനുവദിച്ചിരുന്നു. ഈ തീരുമാനത്തെ ചോദ്യം ചെയ്തുകൊണ്ട് ഭര്ത്താവ് സമര്പ്പിച്ച രണ്ട് അപ്പീലുകള് തള്ളിയാണ് ഹൈക്കോടതി ഭര്തൃബലാത്സംഗങ്ങളെ പറ്റിയുള്ള നിരീക്ഷണം നടത്തിയത്. ജസ്റ്റിസ് എ.മുഹമ്മദ് മുഷ്താക്, ജസ്റ്റിസ് കൗസര് എടപ്പഗത്ത് എന്നിവരുടെ ഡിവിഷന് ബെഞ്ചാണ് സുപ്രധാനമായ നീരീക്ഷണം നടത്തിയിട്ടുള്ളത്. ലൈംഗികതയില് ഭാര്യയുടെ അവകാശത്തെ അവഗണിക്കുന്ന ഒരു ഭര്ത്താവിന്റെ സ്വഭാവം വൈവാഹിക ബലാത്സംഗമാണ്, അത്തരം പെരുമാറ്റം നിയമപരമായി ശിക്ഷിക്കാനാകില്ലെങ്കിലും അത് ശാരീരികവും മാനസികവുമായ ക്രൂരതയുടെ പരിധിയില് വരുമെന്നാണ് കോടതി നിരീകഷിച്ചത്. അതുകൊണ്ട് തന്നെയാണ് ഇവര്ക്ക് വിവാഹമോചനം അനുവദിക്കണമെന്ന് കോടതി തീരുമാനമെടുത്തതും. സ്വന്തം തിരഞ്ഞെടുപ്പിനായി ഒരു സ്ത്രീ നടത്തുന്ന പോരാട്ടത്തിന്റെ കഥയാണിതെന്ന് കോടതി തന്നെ പറയുന്നു. വിവാഹമോചനത്തിനായുള്ള അവളുടെ നിലവിളി ഒരു ദശാബ്ദത്തിലേറെയായി 12 വര്ഷം നീതിയുടെ ക്ഷേത്രത്തില് നീണ്ടുവെന്നാണ് കോടതി ഉത്തരവില് പറയുന്നത്. ഭര്ത്താവിന്റെ പീഡനവും ക്രൂരതയും സഹിക്കാവുന്നതിലും അപ്പുറത്തേക്ക് എത്തിയപ്പോള് വിവാഹമോചനത്തിന് അപേക്ഷിക്കാന് അവള് തയാറായി. ഡോക്ടറായിരുന്ന ഭര്ത്താവ് പിന്നീട് ബിസിനസിലേക്ക് തിരഞ്ഞു. റിയല് എസ്റ്റേറ്റ് ബിസിനസില് പണം മുടക്കുന്നതിനായി ഭാര്യയുടെ സമ്ബാദ്യങ്ങള് ഓരോന്നായി ആവശ്യപ്പെട്ടു. നിരന്തര പീഡനങ്ങളായി. 77 ലക്ഷത്തിലധികം ഭാര്യാവീട്ടില് നിന്ന് പലപ്പോഴായി ഭര്ത്താവിന് നല്കി. ഇതിനേക്കാള് ഭര്ത്താവിനെതിരെ ഭാര്യ പറഞ്ഞതില് ഏറ്റവും ഗുരുതരമായ ആരോപണം മോശമായ ലൈംഗിക വികലതയെ പറ്റിയായിരുന്നു. രോഗിയായി കിടപ്പിലായിരുന്നപ്പോഴും, അമ്മയുടെ മരണ ദിവസം പോലും ലൈഗിക ബന്ധത്തിലേര്പ്പെടാന് ബലപ്രയോഗം നടത്തിയെന്നതായിരുന്നു ഭാര്യയുടെ പരാതി. പലപ്പോഴും തന്റെ അനുമതിയില്ലാതെ പ്രകൃതിവിരുദ്ധ ലൈംഗികബന്ധത്തിന് വിധേയയാകുന്നുവെന്നും ഇവരുടെ മകളുടെ മുന്നില് പോലും ലൈംഗിക ബന്ധത്തില് ഏര്പ്പെടാന് നിര്ബന്ധിതായും ഈ സ്ത്രീ കോടതിയില് പറഞ്ഞു. ഇതിനുപുറമെ, അപ്പാര്ട്ട്മെന്റിന്റെ കെയര്ടേക്കറുമായി അവിഹിത ബന്ധമുണ്ടെന്ന് ഭര്ത്താവ് ആരോപണമുന്നയിക്കുകയും അപവാദം പറഞ്ഞ് നടക്കുകയും ചെയ്യുന്നുവെന്നും പറഞ്ഞു. ഇവരുടെ അവസ്ഥയോട് സഹതാപം പ്രകടിപ്പിച്ച ഡിവിഷന് ബെഞ്ച്, ഇവര് നല്കിയ തെളിവുകള് അവളുടെ ഇഷ്ടത്തിന് വിരുദ്ധമായ എല്ലാത്തരം ലൈംഗിക വൈകൃതങ്ങള്ക്കും വിധേയയായി എന്ന് വ്യക്തമായി സ്ഥാപിക്കുന്നുവെന്ന് കണ്ടെത്തി. ഭാര്യയുടെ ശരീരം ഭര്ത്താവിനോനോട് കടപ്പെട്ടിരിക്കുന്നു എന്ന ധാരണയുള്ളപ്പോഴാണ് വൈവാഹിക ബലാത്സംഗം സംഭവിക്കുന്നതെന്നാണ് കോടതി നിരീക്ഷിച്ചിരുന്നത്. എന്നിരുന്നാലും, അത്തരമൊരു കാര്യത്തില് ആധുനിക സാമൂഹിക നിയമശാസ്ത്രത്തില് സ്ഥാനമില്ല. വിവാഹിതരായ ഇണകളെ ഇന്ന് തുല്യ പങ്കാളികളായി കണക്കാക്കുന്നുവെന്നും ഭര്ത്താവിന് അവളുടെ ശരീരത്തെ സംബന്ധിച്ചിടത്തോളം ഭാര്യയെക്കാള് ഉയര്ന്ന ഒന്നും അവകാശപ്പെടാനാകില്ലെന്നും കോടതി ഉറപ്പിച്ചു പറഞ്ഞു. ഭാര്യയുടെ ശരീരത്തെ ഭര്ത്താവിന്റെ സ്വന്തമായി പരിഗണിക്കുന്നതും അവളുടെ ഇഷ്ടത്തിന് വിരുദ്ധമായി ലൈംഗിക പ്രവര്ത്തനങ്ങള് നടത്തുന്നതും വൈവാഹിക ബലാത്സംഗമല്ലാതെ മറ്റൊന്നുമല്ല. ദാമ്ബത്യത്തില്, ഒരു വ്യക്തിയെന്ന നിലയില് അവനില് അന്തര്ലീനമായ അമൂല്യമായ അവകാശം പോലെ ജീവിതപങ്കാളിക്ക് അത്തരം സ്വകാര്യതയുണ്ട്. അതിനാല് വിവാഹമോചനം അവകാശപ്പെടാനുള്ള നല്ലൊരു കാരണമാണ് വൈവാഹിക ബലാത്സംഗമെന്ന് കോടതി വ്യക്തമാക്കി. ഇത്തരം പ്രശ്നങ്ങള് വിവാഹ ജീവിതത്തില് നിലനില്ക്കുന്നതുകൊണ്ട് തന്നെ വിവാഹവും വിവാഹമോചനവും മതേതര നിയമത്തിന് കീഴില് കൊണ്ടുവരണമെന്ന് ഡിവിഷന് ബെഞ്ച് അഭിപ്രായപെടുകയും ചെയ്തു. വ്യക്തികള്ക്ക് അവരുടെ നിയമങ്ങള് വ്യക്തിപരമായ നിയമങ്ങള്ക്കനുസൃതമായി നടത്താന് സ്വാതന്ത്ര്യമുണ്ട്, എങ്കിലും വിവാഹവും വിവാഹമോചനവും മതേതര നിയമത്തിന് കീഴിലായിരിക്കുന്നതാണ് ഉചിതമെന്നും കോടതി ഓര്മിപ്പിച്ചു. നിയമപരമായ ബന്ധം അവസാനിപ്പിക്കാന് ആഗ്രഹിക്കുന്ന ഇണയെ നിയമം സംരക്ഷിക്കണം. നിയമം ഒരു വ്യക്തിയെ തന്റെ ഇഷ്ടപ്രകാരം പ്രവര്ത്തിക്കാന് അനുവദിക്കുമെങ്കിലും, വിവാഹമോ വേര്പിരിയലോ അനുഭവിച്ച ഇണയുടെ നഷ്ടം നിയമത്തിന് അവഗണിക്കാനാവില്ല. എല്ലാ സമുദായങ്ങള്ക്കും ഒരുപോലെ ബാധകമായ ഒരു പൊതുനിയമ നിയമം കൊണ്ടുവരേണ്ടത് അനിവാര്യമാണെന്നും ബെഞ്ച് നിരീക്ഷിച്ചു.